(1863) Scuwe , maget , sulke clerke , Die bidi scuwen de kerke , Om dat si kennen willen ende scouwen Beede vrouwen ende joncvrouwen , Ende priesterscap bidi ontfaen , Dat si te bet mogen gaen Daer vrouwen sijn ende mageden mede , Om te sprekene heimelichede .Dese setten al haer doen , Haer surcoet ende haer caproen , Hoe hare gescoyte ten besten staet , Om specie ende mossceliaet , Dat si wel rieken vanden crude ; Nuwe scoen met behagelen hude , Thaer gelu enten crooc , Met vingerlinen verciert oec : Si gaen rechts of si pleyen souden .Hier af , maget , saltu di houden , Ende peinsen dicke ende vele : Dit en sijn niet clerke , maer menestrele .